**LATAR BELAKANG**

**SEJARAH RINGKAS INSTITUT PENDIDIKAN GURU KAMPUS BATU LINTANG**

Institut Pendidikan Guru Malaysia Kampus Batu Lintang terletak di Bandaraya Kuching, ibu negeri Sarawak. Lokasinya adalah di penghujung Jalan Kolej, kira-kira 8 kilometer dari Lapangan Terbang Antarabangsa Kuching. Maktab Perguruan Batu Lintang yang ada sekarang terletak di bekas tapak kem tahanan tawanan perang semasa pendudukan Jepun. Adalah dianggarkan kem ini pernah menampung 3,000 tahanan semasa pendudukan Jepun (1942-1945). Makab ini bermula pada penghujung tahun 1947 dengan pengambilan seramai 19 guru pelatih, termasuk yang datang dari Sabah dan Brunei Darusalem. Pada permulaan, latihan diadakan di Madrasah Melayu, Jalan Jawa (sekarang Jalan P. Ramlee) Kuching. Maktab dipindahkan ke tapak sekarang pada pertengahan tahun 1948 dan dibuka secara rasminya pada 1 Julai 1948 dengan nama Pusat Latihan Dan Sekolah Batu Lintang. Sepuluh tahun kemudian, maktab ini bertukar nama kepada Maktab Latihan Batu Lintang. Pada tahun 1967, maktab ini bertukar namanya lagi kepada Maktab Perguruan Batu Lintang. Pada 1 April 2006, Maktab Perguruan Batu Lintang telah dinaiktaraf sebagai Institut Perguruan Batu Lintang dan terkini mulai 16 Mei 2008 secara rasminya dikenali sebagai Institut Pendidikan Guru Kampus Batu Lintang.

**VISI**

Menjadi sebuah Institut pendidikan guru yang bertaraf dunia dari segi kualiti yang dapat memenuhi aspirasi Negara.

**MISI**

Memberi perkhidmatan pendidikan guru yang bertaraf dunia dari segi kualiti di peringkat pra perkhidmatan dan dalam perkhidmatan untuk memastikan guru sentiasa berketrampilan dalam memenuhi hasrat dan matlamat pendidikan Negara.

**OBJEKTIF**

Memberi perkhidmatan pendidikan guru yang bertaraf dunia dari segi kualiti bagi menyediakan guru yang berketrampilan untuk:

* Mengajar bidang masing-masing dengan penuh komitmen;
* Mengurus aktiviti ko-kurikulum dengan berkesan;
* Mematuhi etika profesion keguruan;
* Berfikir secara kritis dan kreatif;
* Menampilkan ciri-ciri prihatin, penyayang, proaktif, beriltizam, inovatif, berdisiplin, berdaya tahan, yakin dan bertanggungjawab;
* Mengamalkan budaya kerja yang cemerlang dan berpaksikan budaya ilmu;
* Menghargai dan menghayati nilai-nilai kesenian, keindahan dan keharmonian.

**PIAGAM PELANGGAN**

Kami warga Institut Perguruan Batu Lintang dengan penuh tekad dan iltizam berikrar dan berjanji akan menumpukan tenaga dan usaha kami untuk:

* Memastikan semua pelajar memenuhi syarat yang ditetapkan semasa proses pendaftaran;
* Memastikan pengajaran dan pembelajaran dilaksanakan mengikut kurikulum mulai hari pertama setiap semester;
* Memaklumkan keputusan Peperiksaan akhir kursus perguruan dalam tempoh tujuh hari bekerja selepas mesyuarat lembaga peperiksaan pendidikan guru;
* Membayar elaun bulanan pelajar dalam tempoh sepuluh hari bekerja pertama bulan berkenaan;
* Memberi layanan kepada pelanggan dengan ramah mesra;
* Mengambil tindakan terhadap aduan pelanggan dalam tempoh tujuh hari bekerja.